CELEX: 32017D0623(01)
Language: sk
Date: 2017-06-21 00:00:00
Title: Vykonávacie rozhodnutie Komisie z 21. júna 2017 o uverejnení žiadosti o zmenu špecifikácie názvu v sektore vinohradníctva a vinárstva podľa článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie Rosé des Riceys (CHOP)

23.6.2017   
            
            
               SK
            
            
               Úradný vestník Európskej únie
            
            
               C 200/4
            
         VYKONÁVACIE ROZHODNUTIE KOMISIE
   z 21. júna 2017
   o uverejnení žiadosti o zmenu špecifikácie názvu v sektore vinohradníctva a vinárstva podľa článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie Rosé des Riceys (CHOP)
   (2017/C 200/06)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
   keďže:
   
               (1)
            
            
               Francúzsko predložilo žiadosť o zmenu špecifikácie názvu „Rosé des Riceys“ v súlade s článkom 105 nariadenia (EÚ) č. 1308/2013.
            
         
               (2)
            
            
               Komisia žiadosť preskúmala a zistila, že podmienky stanovené v článkoch 93 až 96, v článku 97 ods. 1 a v článkoch 100, 101 a 102 nariadenia (EÚ) č. 1308/2013 sú splnené.
            
         
               (3)
            
            
               S cieľom umožniť predloženie námietok v súlade s článkom 98 nariadenia (EÚ) č. 1308/2013 by sa preto mala uverejniť v Úradnom vestníku Európskej únie žiadosť o zmenu špecifikácie chráneného označenia „Rosé des Riceys“,
            
         ROZHODLA TAKTO:
   Jediný článok
   Žiadosť o zmenu špecifikácie názvu „Rosé des Riceys“ (CHOP) v súlade s článkom 105 nariadenia (EÚ) č. 1308/2013 sa nachádza v prílohe k tomuto rozhodnutiu.
   V súlade s článkom 98 nariadenia (EÚ) č. 1308/2013 sa udeľuje právo vzniesť námietky proti žiadosti o zmenu špecifikácie uvedenej v prvom pododseku tohto článku počas dvoch mesiacov od dátumu uverejnenia tohto rozhodnutia v Úradnom vestníku Európskej únie.
   
      V Bruseli 21. júna 2017
      
         
            Za Komisiu
         
         Phil HOGAN
         
            člen Komisie
         
      
   
   
      (1)  Ú. v. EÚ L 347, 20.12.2013, s. 671.
   
      PRÍLOHA
      
         „ROSE DES RICEYS“
      
      
         PDO-FR-A1363-AM01
      
      Dátum podania žiadosti: 22. 12. 2014
      
         Žiadosť o zmenu špecifikácie výrobku
      
      1.   Pravidlá týkajúce sa zmien
      
      Článok 105 nariadenia (EÚ) č. 1308/2013 – podstatná zmena
      2.   Opis a dôvody zmeny
      
      2.1.   Vinohradníctvo a vinárstvo
      
      V bode VI „Starostlivosť o vinice“ ods. 1 „Spôsoby starostlivosti“ písm. a) „Hustota výsadby“ špecifikácie výrobku sa pridáva nasledujúca veta: „Osobitné ustanovenia: aby sa umožnil priechod vhodných strojov, na parcelách, ktoré majú sklon svahu buď väčší ako 35 %, alebo väčší ako 25 % spojený s prevýšením väčším ako 10 %, sa môžu vytvoriť obslužné uličky so šírkou od 1,50 m do 3 m a s maximálnou frekvenciou po šiestich radoch. V tomto prípade nemôže byť súčet sponov výsadby medzi ostatnými radmi a sponov výsadby medzi sadenicami v rovnakom rade väčší ako 2,30 m.“
      Niektoré parcely viníc sa nachádzajú na príliš strmom svahu, kde nie je možné vykonávať práce pomocou bežných poľnohospodárskych strojov. Vzhľadom na zákaz ošetrenia pomocou vrtuľníka si použitie strojov prispôsobených pre strmé svahy vyžaduje mať k dispozícii obslužné uličky so šírkou väčšou ako maximálny povolený spon výsadby. Novým ustanovením sa v situáciách so strmým svahom (kde je sklon väčší ako 35 % alebo väčší ako 25 % spojený s prevýšením väčším ako 10 %) povoľuje výsadba s obslužnými uličkami širokými 1,50 až 3 m.
      Pre ostatné rady sa súčet sponov výsadby (spony výsadby medzi sadenicami + spony výsadby medzi riadkami) znížil z 2,50 na 2,30 m.
      Tento bod sa uvádza v jednotnom dokumente v bode 5 Vinohradníctvo a vinárstvo pod nadpisom Hustota výsadby/osobitné ustanovenia.
      V bode IX „Spracovanie, výroba, zrenie, balenie, skladovanie“ ods. 1 „Všeobecné ustanovenia“ písm. c) „Enologický postup a fyzické spracovanie“ špecifikácie výrobku sa vypúšťa prívlastok „dubové“, aby sa zákaz používať kusy dreva neobmedzoval na kusy „dubového dreva“.
      Tento bod sa uvádza v jednotnom dokumente v bode 5 Vinohradníctvo a vinárstvo pod nadpisom Osobitný enologický postup.
      2.2.   Pravidlá obchodnej úpravy a označovania
      
      Do bodu XII „Pravidlá obchodnej úpravy a označovania“ špecifikácie výrobku sa vkladá písmeno b), čím sa v označovaní vín povoľuje označenie menšej geografickej jednotky v súlade s ustanoveniami článku 120 ods. 1 písm. g) uvedeného nariadenia (EÚ) č. 1308/2013. Spresňujú sa podmienky používania tohto označenia.
      Tento bod sa uvádza v jednotnom dokumente v bode 9 „Ďalšie základné podmienky“ pod nadpisom „Doplňujúce názvy/doplňujúce ustanovenia týkajúce sa označovania etiketami“.
      2.3.   Starostlivosť o vinice
      
      V bode VI „Starostlivosť o vinice“ ods. 1 „Spôsoby starostlivosti“ písm. b) „Pravidlá rezu“ špecifikácie výrobku sa s cieľom uľahčiť kontrolu opísal asymetrický Guyotov spôsob rezu, ktorý bol dovtedy jednoducho uvádzaný ako variácia iných spôsobov rezu. Trvalý kordónový rez, ktorý bol tiež uvedený, sa vypustil. Zdá sa, že v skutočnosti je tento spôsob rezu variantom kordónu typu Royat (opísaného v špecifikácii výrobku), pričom jediný rozdiel spočíva v miere obnovy. Špecifický opis tohto spôsobu rezu sa preto nevyžaduje.
      Toto ustanovenie nemá vplyv na jednotný dokument.
      Do bodu VI „Starostlivosť o vinice“ ods. 1 „Spôsoby starostlivosti“ špecifikácie výrobku sa vložilo písm. g) „Maximálne priemerné vyťaženie parcely“ za písmeno f) „Výška lístia“, pričom písm. g) a h) sa prečíslovali na písm. h) a i). V tomto novom bode sa trvalo stanovuje maximálne priemerné vyťaženie parcely na 19 700 kg hrozna na hektár a 17 strapcov na meter štvorcový na základe skúšobného obdobia zameraného na výnosy v oblasti Champagne a so zreteľom na pozorované výsledky.
      Toto ustanovenie nemá vplyv na jednotný dokument.
      V bode VI „Starostlivosť o vinice“ ods. 2 „Iné postupy pestovania“ špecifikácie výrobku sa uvádza, že „akákoľvek podstatná zmena morfológie, podložia alebo prvkov zabezpečujúcich integritu a udržateľnosť pôdy parcely určenej na produkciu v rámci chráneného označenia pôvodu je zakázaná s výnimkou konvenčných prác s využitím hlbokej orby“. Cieľom tohto ustanovenia je zakázať také úpravy, ktoré majú za následok podstatné zmeny pôdy. V niektorých prípadoch sa môžu zistiť nadmerné hodnoty.
      Toto ustanovenie nemá vplyv na jednotný dokument.
      2.4.   Výnosy – Začiatok rodivosti
      
      V bode VIII „Výnosy – Začiatok rodivosti“ ods. 1 „Výnosy“ prvej kapitoly špecifikácie výrobku sa výnos trvalo stanovuje na 12 400 kg hrozna na hektár na základe skúšobného obdobia (od zberu v roku 2007 po koniec hospodárskeho roka 2011/2012) a so zreteľom na pozorované výsledky. Výnos sa tak zvýšil z 10 400 kg hrozna na hektár na 12 400 kg hrozna na hektár.
      Prehodnotenie výnosu zo špecifikácie bolo potrebné z dôvodu nárastu agronomického výnosu spojeného so zlepšením rastlinného materiálu, rastlinolekárskej kontroly, postupov pestovania na zabezpečenie dlhovekosti viniča, ako aj klimatickým vývojom. Tento nárast nemal negatívny vplyv na kvalitu vína. Treba poznamenať, že v jednotnom dokumente je uvedený iba medzný výnos.
      Do bodu VIII „Výnosy – Začiatok rodivosti“ ods. 4 „Osobitné ustanovenia“ špecifikácie výrobku sa vkladá táto veta: „Pri určitom zbere a so zreteľom najmä na jeho vlastnosti môže byť tento objem znížený medzirezortným výnosom.“ V súlade s francúzskou právnou úpravou (posledný pododsek článku R. 642-7 zákonníka pre poľnohospodárstvo a morský rybolov) má za cieľ umožniť zníženie povoleného objemu odkaleného muštu získaného lisovaním 160 kg v určitom hospodárskom roku.
      Toto ustanovenie nemá vplyv na jednotný dokument.
      2.5.   Iné zmeny
      
      
                  a)
               
               
                  Bod I „Nahlasovacia povinnosť“ kapitoly II špecifikácie výrobku sa dopĺňa o dve nové vyhlásenia:
                  
                              —
                           
                           
                              v bode 2 „Vyhlásenie o prispôsobení hustoty výsadby podľa osobitných ustanovení“: týmto vyhlásením sa umožňuje zabezpečenie kontroly ustanovenia uvedeného v bode VI „Vedenie vinice“ ods. 1 „Spôsoby vedenia“ písm. a) „Hustota výsadby“, „osobitné ustanovenia“.
                              Táto zmena nemá vplyv na jednotný dokument.
                           
                        
                              —
                           
                           
                              v bode 3 „Vyhlásenie o úprave parciel“: týmto vyhlásením sa umožňuje zabezpečenie kontroly ustanovenia uvedeného v bode VI „Vedenie vinice“ ods. 2 „Iné postupy pestovania“ písm. c).
                              Táto zmena nemá vplyv na jednotný dokument.
                           
                        
            
                  b)
               
               
                  Tabuľka hlavných kontrolných bodov a metód hodnotenia v kapitole III špecifikácie výrobku bola doplnená bodom týkajúcim sa úprav parciel so zreteľom na význam zachovania vlastností pozemkov pre špecifickosť produktu.
                  Táto zmena nemá vplyv na jednotný dokument.
               
            
                  c)
               
               
                  V bode II kapitoly III špecifikácie výrobku sa odkaz na kontrolný orgán doplnil a aktualizoval novou adresou INAO.
                  Tieto informácie sú uvedené na záložke „Ďalšie informácie“ žiadosti o zmenu špecifikácie výrobku.
               
            
                  d)
               
               
                  Redakčné aktualizácie
                  
                              —
                           
                           
                              v bode IX „Spracovanie, výroba, zrenie, balenie, skladovanie“ kapitoly I špecifikácie výrobku sa ustanovenia týkajúce sa zničenia vedľajších produktov výroby zosúladili s právnou úpravou v oblasti odstraňovania týchto vedľajších produktov. Upravila sa nasledujúca veta v bode 2 písm. b): „Výroba vína je spojená s odstraňovaním vedľajších produktov vinifikácie v pomere 1,5 % odkaleného muštu do 31. júla roku nasledujúceho po zbere.“;
                           
                        
                              —
                           
                           
                              v bode XI „Prechodné opatrenia“ kapitoly I špecifikácie výrobku sa rušia ustanovenia týkajúce sa výnosu a maximálneho priemerného vyťaženia parcely, ktoré sú uvedené pod nadpisom 2 „Výnos a maximálne priemerné vyťaženie parcely“, v dôsledku uplynutia skúšobného obdobia.
                              Táto zmena nemá vplyv na jednotný dokument.
                           
                        
            
                  e)
               
               
                  Iné zmeny
                  V súvislosti s touto žiadosťou o zmenu sa jednotný dokument aktualizoval podľa nových pravidiel zadávania údajov zavedených v softvéri e-Ambrosia.
               
            JEDNOTNÝ DOKUMENT
      1.   Názov (Názvy)
      
      Rosé des Riceys (FR)
      2.   Druh zemepisného označenia
      
      CHOP – chránené označenie pôvodu
      3.   Kategórie vinárskych produktov
      
      
               
                  1.
               
               
                  Víno
               
            4.   Opis vín
      
      Ružové vína nešumivé.
      Vína majú minimálny prirodzený obsah alkoholu 10 %.
      Po obohatení vína jeho celkový obsah alkoholu nepresiahne 13 %.
      Obsah kvasiteľných cukrov (glukózy a fruktózy) v týchto vínach je menší alebo rovný 3 gramom na liter.
      Normy stanovené všeobecnou právnou úpravou platia pre maximálny celkový obsah alkoholu, minimálny skutočný obsah alkoholu, minimálnu celkovú kyslosť, maximálny obsah prchavých kyselín a maximálny celkový obsah oxidu siričitého.
      Vizuálne má víno jasnú a intenzívnu farbu od svetlolososovej po ružovočervenú. Víno je jemné a jeho chuť v ústach pretrváva. Mladé víno môže obsahovať arómu červeného ovocia. Po niekoľkých rokoch zrenia víno získa komplexný buket, ktorý sa často vyznačuje vôňou sušeného ovocia a korenia a niekedy aj kandizovaného ovocia v závislosti od ročníka. Vo všeobecnosti sa víno vyznačuje jemnosťou, rovnovážnou chuťou a harmóniou.
      5.   Vinohradníctvo a vinárstvo
      
      a)   Základné enologické postupy
      
      
         Aktívne uhlie
      
      Osobitný enologický postup
      Enologické použitie samotného uhlia alebo jeho zmesi v prípravkoch je zakázané. Použitie kusov dreva je zakázané.
      Zvýšenie objemu použitého fermentovaného muštu nemôže pri procese obohacovania presiahnuť 1,12 % na 1 % zvýšenia obsahu alkoholu v objemových percentách.
      Okrem vyššie uvedených ustanovení musí víno z hľadiska enologických postupov spĺňať povinnosti stanovené na úrovni Spoločenstva a v rámci zákonníka poľnohospodárstva.
      
         Hustota výsadby – Všeobecné ustanovenia
      
      Pestovateľský postup
      Vinič sa vysádza so sponom výsadby medzi radmi, ktorý nesmie presiahnuť 1,50 m. Spon výsadby medzi sadenicami v tom istom rade sa pohybuje v rozmedzí od 0,90 m do 1,50 m. Súčet sponov výsadby medzi radmi a sponov výsadby medzi sadenicami v rovnakom rade nemôže byť väčší ako 2,50 m.
      
         Hustota výsadby – Osobitné ustanovenia
      
      Pestovateľský postup
      Aby sa umožnil priechod vhodných strojov, na parcelách, ktoré majú
      
                  —
               
               
                  sklon svahu buď väčší ako 35 %,
               
            
                  —
               
               
                  alebo sklon svahu väčší ako 25 % spojený s prevýšením väčším ako 10 %,
               
            sa môžu vytvoriť obslužné uličky so šírkou od 1,50 m do 3 m a s maximálnou frekvenciou po 6 radoch. V tomto prípade nemôže byť súčet sponov výsadby medzi ostatnými radmi a sponov výsadby medzi sadenicami v rovnakom rade väčší ako 2,30 m.
      
         Pravidlá rezu
      
      Pestovateľský postup
      Akékoľvek prekrývanie medzi sadenicami ako aj vetvami s plodmi je zakázané. Počet pukov je 18 alebo menej pukov na meter štvorcový. Rez sa vykoná najneskôr pred fenologickou fázou (F) (12 podľa Lorentza), t. j. pri štyroch rozvinutých listoch. Rez viniča sa vykonáva pomocou nasledujúcich techník:
      
                  —
               
               
                  kordónový rez typu Royat
               
            
                  —
               
               
                  Guyotov rez jednoduchý, dvojitý alebo asymetrický
               
            b)   Maximálne výnosy
      
      15 500 kg hrozna na hektár
      6.   Vymedzená oblasť
      
      
                  a)
               
               
                  Zber hrozna, vinifikácia, výroba a zrenie vína sa vykonávajú na území nasledujúcej obce v departemente Aube: Les Riceys.
               
            
                  b)
               
               
                  Vinifikácia, výroba a zrenie vína sa vykonávajú aj na území nasledujúcich obcí v departemente Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.
               
            7.   Hlavné odrody viniča
      
      Pinot noir N
      8.   Opis súvislostí
      
      1.   Informácie o zemepisnej oblasti
      
                  a)
               
               
                  Opis prírodných faktorov, ktoré prispievajú k súvislosti
                  Zemepisná oblasť zahŕňa osem obcí v južnej časti departementu Aube. Prostredie obce Les Riceys je súčasťou geologickej sekvencie Côte des Bar. Kimmeridž tvorí hlavnú časť geologického podložia a nachádza sa hlboko v jeho strede v údolí Laignes a mnohých periférnych dolinách. Kimmeridž sa vyznačuje striedaním slieňov a vápencových lôžok a je zdrojom najlepšej pôdy vo viniciach zloženej z ílovito-vápencových kolúvií sivej farby, ktoré pokrývajú svahy a obsahujú množstvo malých kamienkov, ktoré prispievajú k ohrievaniu pôdy. Vinice vysadené na presne vymedzených parcelách sa nachádzajú na najstrmších, najvyšších a najslnečnejších úbočiach otočených smerom na východ a na juh. Severná poloha vytvára pomerne chladnú klímu, ale kruhová konfigurácia viníc uzavretá v dolinách prispieva k vytvoreniu skutočne veľmi priaznivej mezoklímy.
               
            
                  b)
               
               
                  Opis ľudských faktorov, ktoré prispievajú k súvislosti
                  Podľa dokumentov, ktoré preukazujú existenciu viníc na území obce, pôvod viníc obce Les Riceys siaha až do ôsmeho storočia. Od začiatku 18. storočia boli vína z oblasti Les Riceys dôležitým artiklom obchodu s Holandskom, Belgickom, parížskym regiónom a severným Francúzskom, ako dokazujú úradné štatistiky z provincie Champagne. V roku 1875 vinice prosperovali. Víno z obce Les Riceys predávalo takmer 35 obchodníkov. Túto prosperitu oslabila kríza spôsobená voškou viničovou a rozmach textilného priemyslu v Aube, ktorý absorboval vidiecku pracovnú silu. Vinice sa čiastočne prebudovali vďaka začleneniu Aube do oblasti Champagne Viticole v roku 1927, prebudovanie však bolo náročné. Zostalo niekoľko „vytrvalcov“, ktorí sa za svoju snahu dočkali odmeny v podobe uznania chráneného označenia pôvodu „Rosé des Riceys“8. decembra 1947. Vďaka príchodu množstva mladých vinohradníkov sa obnovila vinohradnícka činnosť a znova naštartovala výroba vína v 60. rokoch 19. storočia. 26. septembra 1968 bol založený Zväz výrobcov CHOP Rosé des Riceys.
               
            2.   Informácie o kvalite a vlastnostiach výrobku
      Rosé des Riceys je nešumivé víno s povinným označením ročníka. Vizuálne má víno jasnú a intenzívnu farbu od svetlolososovej po ružovočervenú. Víno je jemné a jeho chuť v ústach pretrváva. Mladé víno môže obsahovať arómu červeného ovocia. Po niekoľkých rokoch zrenia víno získa komplexný buket, ktorý sa často vyznačuje vôňou sušeného ovocia a korenia a niekedy aj kandizovaného ovocia v závislosti od ročníka. Vo všeobecnosti sa víno vyznačuje jemnosťou, rovnovážnou chuťou a harmóniou.
      3.   Príčinné interakcie
      Kamenisté pôdy svahov, ktoré sú najstrmšie a najlepšie otočené na juh a východ, vďaka optimálnym svetelným podmienkam a dostatočnému ohrievaniu pôdy umožňujú včasné prebudenie vegetácie na jar, optimalizujú fotosyntézu a zaručujú dozrievanie plodov. Vysoká poloha svahov s vinicami ich chráni pred kontaktom s chladným vzduchom, ktorý stagnuje v spodnej časti dolín, a plášť lesov pokrývajúci hornú časť svahov a mnoho zalesnených ostrovov rozosiatych po území poskytuje významnú ochranu pred prívalmi chladného vzduchu z plošín. Sklon svahov s vinicami zabezpečuje optimálne prirodzené odvodňovanie, ktoré je podporené aj kimmeridžskými vápencovými prasklinami. Sliene, ktoré sú zovreté medzi vápencovými lôžkami, poskytujú v lete nevyhnutnú rezervu vody, najmä počas horúcich a suchých rokov. A nakoniec vysoké letné teploty spolu s teplom zo slnečných lúčov, ktoré sa šíri ich odrážaním sa na kimmeridžských kamienkoch, dodávajú vínu charakteristické tóny kandizovaného ovocia a korenín, ktoré získava zrením. Odrodu viniča Pinot Noir N uznal už v devätnástom storočí Jules GUYOT ako najlepšiu odrodu viniča na výrobu vína z obce Les Riceys. Celú úrodu hrozna je potrebné preniesť do kade, aby sa čo najviac zachovali arómy odrody Pinot Noir N a najmä ich rozvoj počas kvasenia, ktorého dĺžku vinohradník dokonale ovláda na základe know-how a skúseností. V. RENDU upozorňuje, že „na prvé kade sa v Les Riceys rezervujú vyberané kry. Vyhýbame sa dlhému kvaseniu, aby sa zachovala jemná a prirodzená chuť, ktorá je charakteristická pre víno z obce Les Riceys“.
      9.   Ďalšie základné podmienky
      
      
         Označenie ročníka
      
      Právny rámec:
      Vnútroštátne právne predpisy
      Typ dodatočnej podmienky:
      Dodatočné ustanovenia o označovaní
      Opis podmienky:
      Vína musia mať povinne uvedené označenie ročníka.
      
         Doplňujúce názvy
      
      Právny rámec:
      Vnútroštátne právne predpisy
      Typ dodatočnej podmienky:
      Dodatočné ustanovenia o označovaní
      Opis podmienky:
      CHOP „Rosé des Riceys“ môže byť doplnené názvom menšej zemepisnej jednotky podľa ustanovení stanovených v špecifikácii.
      
         Odkaz na uverejnenie špecifikácie výrobku
      
      https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66